b'\n_START_ARTICLE_\nZbrojidba svih do sad osvojenih olimpijskih odli\xc4\x8dja \xe2\x80\x93 po dr\xc5\xbeavama\n_START_PARAGRAPH_\nZbrojni popis osvojenih olimpijskih medalja svih vremena \xc4\x8desto se stvara kao zbrojidba svih do sada osvojenih olimpijskih medalja \xe2\x80\x93 po dr\xc5\xbeavama, odnosno po na\xc4\x8delu pripadnosti \xc5\xa1porta\xc5\xa1a odre\xc4\x91enom nacionalnom olimpijskom odboru ili \xc5\xa1portskom savezu, utemeljenom u pojedinoj dr\xc5\xbeavi ili teritoriju kao predstavniku \xc5\xa1porta\xc5\xa1a iz toga entiteta._NEWLINE_Ova zbrojna rang lista uklju\xc4\x8duje zbrojidbeni prikaz svih osvojenih olimpijskih medalja od prvih Olimpijskih igara modernoga doba, odr\xc5\xbeanih 1896. u Ateni, u tada\xc5\xa1njemu Helenskom Kraljevstvu, do Zimskih Olimpijskih igara odr\xc5\xbeanih 2010. u Vancouveru, u Britanskoj Kolumbiji, Kanada._NEWLINE_Skri\xc5\xbealjka je podijeljena na tri dijela, u prvomu dijelu prikazuje medalje osvojene na Ljetnim Olimpijskim igrama, u drugomu prikazuje medalje osvojene na Zimskim Olimpijskim igrama, a u tre\xc4\x87emu dijelu prikazuje sveukupno osvojene olimpijske medalje._NEWLINE_Prikaz ne uklju\xc4\x8duje medalje osvojene na Olimpijskim me\xc4\x91uigrama koje su odr\xc5\xbeane samo jednom, 1906. godine u Ateni, jer iste vi\xc5\xa1e nisu priznate od Me\xc4\x91unarodnoga olimpijskog odbora (MOO) (engl. International Olympic Committee) kao slu\xc5\xbebene olimpijske igre._NEWLINE_Pozornost treba obratiti na \xc4\x8dinjenicu ne objavljivanja sli\xc4\x8dnih slu\xc5\xbebenih skri\xc5\xbealjki po Me\xc4\x91unarodnomu olimpijskom odboru, jer MOO objavljuje samo neslu\xc5\xbebene tablice po pojedinim olimpijskim igrama. Ova skri\xc5\xbealjka je tako zbroj svih pojedina\xc4\x8dnih unosa iz baze podataka MOO-a o olimpijskim igrama._NEWLINE_Rezultati su zbrojeni po dr\xc5\xbeavama i u njima ustrojenim nacionalnim olimpijskim odborima kojima je u MOO-u dodijeljen k\xc3\xb4d dr\xc5\xbeave sudjelovateljice na olimpijskim igrama, i po njemu su slo\xc5\xbeene u bazi podataka._NEWLINE_Uobi\xc4\x8dajeno se javlja samo jedan k\xc3\xb4d za pojedini nacionalni olimpijski odbor, ali to nije pravilo. Primjerice Nizozemski olimpijski odbor bio je prije ozna\xc4\x8den k\xc3\xb4dom HOL, a od 1990-ih je to NED. U slu\xc4\x8dajevima promjene k\xc3\xb4dova, medalje osvojene pod prija\xc5\xa1njim k\xc3\xb4dom broje se pod novi k\xc3\xb4d i uvijek se ra\xc4\x8duna samo posljednji k\xc3\xb4d pod kojim su medalje osvojene. Prvi k\xc3\xb4dovi su dodijeljeni za Zimske Olimpijske igre 1956. godine, te je njihovo dodjeljivanje usavr\xc5\xa1eno do Ljetnih Olimpijske igara 1960. godine i od tada se rabe u slu\xc5\xbebenih izvorima MOO-a._NEWLINE_Ukupni zbrojevi ne uklju\xc4\x8duju ponekad sve \xc5\xa1porta\xc5\xa1e iz pojedine zemlje, pogotovo ako su nastupali pod barjakom druge dr\xc5\xbeave, primjerice prije neovisnosti zemlje u pitanju._NEWLINE_Nazivi biv\xc5\xa1ih dr\xc5\xbeava, odnosno njihovih nacionalnih olimpijskih odbora, koje vi\xc5\xa1e ne postoje, prikazani su uko\xc5\xa1enim slovima.'